Joniškėlio Gabrielės Petkevičaitės-Bitės gimnazija

Pasvalio rajono Joniškėlio Gabrielės Petkevičaitės-Bitės gimnazija – dieninė, savarankiško mokymosi bendrojo lavinimo mokykla Joniškėlyje (Pasvalio raj.), Vytauto g. 37, vykdanti pagrindinio, vidurinio ir papildomo ugdymo programas lietuvių kalba. Įstaigos kodas 290614950. Steigėjas Pasvalio rajono savivaldybės taryba.

Filialai:
 Pušaloto progmnazijos skyrius
 Švobiškio pradinio ugdymo skyrius
 Mikoliškio pradinio ugdymo skyrius
 Meškalaukio pradinio ugdymo skyrius
 Norgėlų daugiafunkcinis centras

Istorija 
1808 m. Joniškėlio dvarininkas Ignotas Karpis (1780–1809) testamentu paskyrė 400 000 lenkiškų auksinų „steigti parapinei mokyklai prie Joniškėlio bažnyčios tos parapijos valstiečiams ir ligoninei tos pat parapijos ligoniams“. Mokymo priemonėms pirkti papildomai skirta 40 000 lenkiškų auksinų. Mokymas ir gydymas Joniškėlio parapijos žmonėms turėjo būti nemokamas. 1811 m. sausio 2 d. įvyko mokyklos atidarymas. 19-oje pastato kambarių buvo įsikūrę kabinetai, biblioteka, mokytojų butai. Pamokos vyko rusų ir lenkų kalbomis.

1838 m. mokykla pertvarkyta į žemesniąją agronomijos mokyklą. 1862 m. kovo mėn. į vyresniojo mokytojo pareigas pakviečiamas žinomas to meto visuomenininkas ir liaudies švietėjas Laurynas Ivinskis. Jo mokinė buvo ir būsimoji rašytoja Gabrielė Petkevičaitė-Bitė. 1869 m. pradėjo veikti Joniškėlio mokomoji agronomijos ferma. 1899 m. liepos 1 d. Joniškėlio parapinė mokykla pertvarkyta į I. Karpio vardo žemės ūkio mokyklą. 1903 m. mokslo metus mokykla pradėjo naujuose rūmuose. Pamokos vyko vėlų rudenį, žiemą ir ankstyvą pavasarį, kai sumažėdavo ūkio darbų. 1915 m., vykstant Pirmojo pasaulinio karo mūšiams, mokykla evakuavosi į Jekaterinburgą. Pradinės ir žemės ūkio mokyklų pastatai, likę be šeimininkų ir priežiūros, karo metu buvo nuniokoti, o jų turtas išgrobtas.

1919 m. Joniškėlyje atidaryta keturklasė vidurinė mokykla. 1929 m. ją uždarius, liko tik pradinė mokykla. Vietiniams ūkininkams prašant, 1933 m. ji išplėsta iki 7 skyrių. 1944 m. spalio 1 d. atidaryta progimnazija. Augant mokinių skaičiui, 1945 m. ji perkeliama į I. Karpio dvaro rūmus. Po metų Joniškėlyje įkurta gimnazija (mokėsi 190 mokinių). 1947 m. pradėtos kurti pionierių, 1948 m. komjaunimo organizacijos. 1949 m. gimnazija pavadinta Joniškėlio vidurine mokykla. 1950 m. mokyklą baigė pirmoji abiturientų laida. 1957 m. pradėtas tipinės 920 vietų vidurinės mokyklos statybos projekto rengimas, 1958 m. gegužės 16 d. pradėta statyba. 1959 m. lapkričio 1 d. į mokymo programą įvestas gamybinis mokymas. 1961 m. rugsėjo 30 d. valstybinė komisija priėmė vidurinės mokyklos pastatą. 1988 m. mokyklai suteiktas Gabrielės Petkevičaitės-Bitės vardas.

2000–2001 m. m. įvestas profilinis mokymas. Moksleiviai gali rinktis vieną iš profilių: humanitarinį arba realinį. 2004 m. sausio mėn. prie Joniškėlio vidurinės mokyklos prijungtos 4 kaimiškos pradinės mokyklos: Meškalaukio, Norgėlų, Švobiškio ir Deglėnų. 2006 m. vyko mokyklos pastato renovacijos darbai. 2010 m. Joniškėlio Gabrielės Petkevičaitės-Bitės vidurinei mokyklai suteiktas gimnazijos statusas.

2023 m. sausio 13 d. po įvykusio 2023 m. Pasvalio rajono dujotiekio sprogimo mokykloje laikinai buvo atidarytas pagalbos ir nakvynės punktas evakuotiems Valakėlių kaimo gyventojams.

Direktoriai 
 1919 m. Juozas Drazdauskas
 1920 m. Stanislovas Baranauskas
 1944 m. Petras Zablockas
 1946 m. Juozas Drazdauskas
 nuo 1949 m. Mykolas Blevaitis, Br. Aleksandravičius, A. Kamenickas, A. Markevičius
 nuo 1988 m. Almantas Kanapeckas

Žymūs mokiniai 
 Marijona Fergizienė, pedagogė
 Antanas Karoblis, valstybės atkūrimo akto signataras
 Irena Saikalienė, gydytoja, Rokiškio rajono politikė
 Viktoras Stanislovaitis, Pasvalio rajono politikas, muziejininkas
 Jonas Šimoliūnas, inžinierius, ministras tarpukario Lietuvoje

Šaltiniai

Nuorodos 
 Mokyklos svetainė

Lietuvos gimnazijos
Pasvalio rajono savivaldybės mokyklos
Joniškėlis